Burua rakedvostulo

Burua rakedvostulo (Prioniturus mada) estas specio de papago en la familio Psittaculidae. Ĝi estas endemio de arbaroj de la insulo Buruo en Molukoj, Indonezio.

Aspekto
La Burua rakedvostulo estas ĉefe verda papago ĉirkaŭ 32 cm longa. La beko estas nigreca kaj pli hela ĉe la bazo, kaj la longaj subvostaj kovriloj estas flavaj. La plenkreska masklo havas bluajn suprajn partojn de la malantaŭo de sia kapo ĝis la meza dorso kaj kiu etendiĝas en la suprajn surfacojn de la antaŭaj flugiloj. La ino havas malgrandan areon de bluo sur la nuko. Junuloj ne havas rakedformajn vostoplumojn. La maskla junulo havas iom da bluo sur la nuko kaj la ina junulo havas tute verdajn suprajn partojn.Forshaw (2006). plato 34.

 Teritorio kaj distribuado 
La Burua rakedvostulo estas endemia de la indonezia insulo Buruo en la insularo de la Molukoj. Ne estis aliaj ekvidoj de natura Prioniturus mada ekster la insulo Buruo.

 Habitato 
Prioniturus mada kutime troviĝas en altitudoj ĝis proksimume 1600 metroj, kie ĝi troviĝas en multaj malsamaj specoj de arbaraj vivejoj. Ĝi estas ofte vidata kaj en praarbaroj kaj en pli altaj sekundaraj arbaroj. Ĝi ankaŭ kutime troviĝas en la ceteraj arboj de kultivataj areoj kiel ekzemple en bienoj kaj malgrandaj vilaĝoj.

 Ekologio 
La Burua rakedvostulo kutime troviĝas en aroj de ĝis 10 birdoj. Ili estas laŭsezone nomadaj birdoj, kiuj vojaĝas al lokoj, kie fruktarboj floras en la montoj. La dieto de Prioniturus mada ĉefe konsistas el naturaj fruktoj, semoj, beroj kaj floroj. Inoj kutime demetas ĝis kvin ovojn. La konata reprodukta sezono por la Burua rakedvostulo estas de decembro ĝis februaro.

 Minacoj 
Kiel plej multaj aliaj indoneziaj birdoj, la Burua rakedvostulo estas minacata de vivejodetruo pro senarbarigo por fari vojojn por plantejoj (precipe palmoleo), arbohakado kaj minado. Ĉi tiu birdo estas ankaŭ minacata de kaptado por la komerco de ekzotaj dorlotbestoj.

Referencoj




 Eksteraj ligiloj 



Kategorio:Papagoj
Kategorio:Birdoj de Indonezio